[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 3.2.2010

COM(2010)22 τελικό

2010/0013 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Ένωση στο πλαίσιο της προσωρινής επιτροπής ΕΕ-Σερβίας σχετικά με τον εσωτερικό κανονισμό της, καθώς και την εντολή καθηκόντων και τη διάρθρωση των υποεπιτροπών ΕΕ-Σερβίας

ΑΙΤΙΟΛΟΓΙΚΗ ΕΚΘΕΣΗ

Στις 29 Απριλίου 2008, προβλέπεται να υπογραφεί στο Λουξεμβούργο Συμφωνία Σταθεροποίησης και Σύνδεσης (εφεξής «ΣΣΣ») μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου. Η εν λόγω συμφωνία θα τεθεί σε ισχύ την πρώτη ημέρα του δεύτερου μήνα μετά την ημερομηνία κατά την οποία τα συμβαλλόμενα μέρη θα κοινοποιήσουν αμοιβαία την ολοκλήρωση των οικείων διαδικασιών επικύρωσης.

Η ενδιάμεση συμφωνία (ΕΣ) μεταξύ της Ευρωπαϊκής Κοινότητας και της Δημοκρατίας της Σερβίας, η οποία θα υπογραφεί την ίδια ημερομηνία ώστε να καταστεί δυνατή η έγκαιρη εφαρμογή των διατάξεων της Συμφωνίας Σταθεροποίησης και Σύνδεσης (ΣΣΣ) για το εμπόριο και τα εμπορικά θέματα, θα τεθεί σε ισχύ την 1η Φεβρουαρίου 2010.

Το άρθρο 42 της ΕΣ θεσπίζει προσωρινή επιτροπή, η οποία αναλαμβάνει να εποπτεύει την εφαρμογή της συμφωνίας. Η εν λόγω επιτροπή πρέπει να θεσπίσει τον εσωτερικό κανονισμό της, σύμφωνα με το άρθρο 43 της ΕΣ. Για την ομαλή λειτουργία της επιτροπής, είναι σκόπιμο να θεσπιστεί ο εσωτερικός κανονισμός κατά την πρώτη της συνεδρίαση.

Ο προτεινόμενος εσωτερικός κανονισμός προσδιορίζει τα καθήκοντα της προσωρινής επιτροπής και τις διαδικασίες που θα πρέπει να ακολουθεί, σύμφωνα με την ΕΣ, και λαμβάνει ιδίως υπόψη το γεγονός ότι στην προσωρινή επιτροπή έχουν ανατεθεί εξουσίες λήψης αποφάσεων δυνάμει της συμφωνίας. Με τον εσωτερικό κανονισμό δημιουργούνται επίσης ειδικές υποεπιτροπές, όπως προβλέπεται στο άρθρο 45 της ΕΣ. Η Επιτροπή προτείνει να οργανωθεί ορθολογικά η διάρθρωση των υποεπιτροπών, με τον περιορισμό τους σε πέντε, ούτως ώστε να καλύπτονται οι διάφοροι τομείς που αναφέρονται στο παράρτημα της παρούσας αιτιολογικής έκθεσης. Οι τομείς της Συμφωνίας Σταθεροποίησης και Σύνδεσης που δεν συμπεριλαμβάνονται στην ΕΣ θα εξακολουθήσουν να εξετάζονται στο πλαίσιο του ενισχυμένου μόνιμου διαλόγου[1], μέχρι να τεθεί σε ισχύ η Συμφωνία Σταθεροποίησης και Σύνδεσης.

Η θέση της Ένωσης στο πλαίσιο της προσωρινής επιτροπής όσον αφορά τη θέσπιση του εσωτερικού κανονισμού της προσωρινής επιτροπής θα καθοριστεί από το Συμβούλιο, κατόπιν προτάσεως της Επιτροπής.

Ως εκ τούτου, προτείνεται στο Συμβούλιο να εγκρίνει τη συνημμένη πρόταση.

Παράρτημα στην αιτιολογική έκθεση

Ενδιάμεση συμφωνία ΕΕ-Σερβίας για το εμπόριο και τα εμπορικά θέματα Διάρθρωση των υποεπιτροπών

Ονομασία των υποεπιτροπών | Αντικείμενο | Παραπομπές στην ΕΣ (ΣΣΣ) |

Εμπόριο, βιομηχανία, τελωνεία, φορολογία και συνεργασία με άλλες υποψήφιες χώρες | Ελεύθερη κυκλοφορία των εμπορευμάτων Βιομηχανικά προϊόντα Εμπορικά θέματα Φορολογία Κανόνες καταγωγής Διοικητική βοήθεια στον τελωνειακό τομέα Συνεργασία με άλλες υποψήφιες χώρες Άλλα θέματα που σχετίζονται με τον Τίτλο III της ΕΣ | Άρθρο 3 (άρθρο 18) Άρθρα 4-8 (άρθρα 19-23) Άρθρα 19-23 (άρθρα 34-48) Άρθρα 22 έως 23 (άρθρα 37 έως 38) Άρθρο 29 (άρθρο 44), Πρωτόκολλο 3 Άρθρο 41 (άρθρο 99), Πρωτόκολλο 5 Άρθρο 52 (άρθρο 17) Άρθρα 36 και 37 (άρθρα 69 και 71) |

Γεωργία, αλιεία, ασφάλεια τροφίμων, κτηνιατρικά και φυτοϋγειονομικά θέματα | Γεωργικά προϊόντα υπό ευρεία έννοια Γεωργικά προϊόντα υπό στενή έννοια Προϊόντα αλιείας Μεταποιημένα γεωργικά προϊόντα Οίνος και αλκοολούχα ποτά Προστασία των γεωγραφικών ενδείξεων των γεωργικών προϊόντων, των προϊόντων της αλιείας και τροφίμων άλλων από τους οίνους και τα αλκοολούχα ποτά | Άρθρα 9, 11 παράγραφος 1, 12 παράγραφος 1, 16, 17 παράγραφος 1, 20 και 21 (άρθρα 24, 26 παράγραφος 1, 27 παράγραφος 1, 31, 32 παράγραφος 1, 35 και 36) Άρθρα 11 παράγραφοι 2-4, 12 παράγραφος 2, 17 παράγραφοι 2 και 3, 26 παράγραφοι 2-4, 27 παράγραφος 2 και 32 παράγραφοι 2 και 3 Άρθρα 14 και 15 (άρθρα 29 και 30) Άρθρο 10 (άρθρο 25), Πρωτόκολλο 1 Άρθρο 13 (άρθρο 28), Πρωτόκολλο 2 Άρθρο 18 (άρθρο 33) |

Εσωτερική αγορά και ανταγωνισμός | Ανταγωνισμός Κρατικές ενισχύσεις για τη βιομηχανία σιδήρου και χάλυβα Πνευματική, βιομηχανική και εμπορική ιδιοκτησία | Άρθρα 38 και 39 (άρθρα 73 και 74) Άρθρο 38 παράγραφος 8 (άρθρο 73 παράγραφος 8, Πρωτόκολλο 4) Άρθρο 40 (άρθρο 75) |

Οικονομικά και δημοσιονομικά θέματα και στατιστικές | Κινήσεις κεφαλαίων και πληρωμές | Άρθρα 35, 38 παράγραφος 7 στοιχείο β) (άρθρα 62 και 73 παράγραφος 7 στοιχείο β)), |

Μεταφορές | Μεταφορές υπό καθεστώς διαμετακόμισης | Άρθρο 34 (άρθρο 61 παράγραφος 1, πρωτόκολλο 4, άρθρο 3 στοιχεία α) και β), άρθρο 11 παράγραφοι 2, 3 και 5, άρθρο 19 παράγραφοι 1 και 2, άρθρο 21 παράγραφος 1 και παράγραφος 2 στοιχείο δ). |

2010/0013 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Ένωση στο πλαίσιο της προσωρινής επιτροπής ΕΕ-Σερβίας σχετικά με τον εσωτερικό κανονισμό της, καθώς και την εντολή καθηκόντων και τη διάρθρωση των υποεπιτροπών ΕΕ-Σερβίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για τη λειτουργία της Ένωσης , και ιδίως το άρθρο 218 παράγραφος 9,

την πρόταση της Επιτροπής,

Εκτιμώντας τα ακόλουθα:

1. Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου[2] (εφεξής «η ενδιάμεση συμφωνία»), η οποία υπεγράφη στις 29 Απριλίου 2008, τέθηκε σε ισχύ την 1η Φεβρουαρίου 2010.

2. Το άρθρο 43 παράγραφος 2 της ενδιάμεσης συμφωνίας ορίζει ότι η προσωρινή επιτροπή θεσπίζει τον εσωτερικό κανονισμό της.

3. Το άρθρο 45 της ενδιάμεσης συμφωνίας επιτρέπει στην προσωρινή επιτροπή να δημιουργεί υποεπιτροπές.

4. Η ονομασία, η σύνθεση, οι αρμοδιότητες και η διάρθρωση των υποεπιτροπών ορίζονται στον εσωτερικό κανονισμό της προσωρινής επιτροπής.

5. Η Ένωση οφείλει να καθορίσει τη θέση που θα λάβει στο πλαίσιο της προσωρινής επιτροπής όσον αφορά την έγκριση του εσωτερικού κανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η θέση της Ένωσης στο πλαίσιο της προσωρινής επιτροπής που αναφέρεται στο άρθρο 43 της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου, βασίζεται στο σχέδιο απόφασης της προσωρινής επιτροπής που επισυνάπτεται στην παρούσα απόφαση.

Βρυξέλλες, […]

Για το Συμβούλιο

Ο Πρόεδρος

…

ΠΑΡΑΡΤΗΜΑ

απόφαση αριθ. 1/200. της προσωρινής Επιτροπής ΕΕ-Σερβίας τησ … σχετικά με τον εσωτερικό κανονισμό της, καθώς και την εντολή καθηκόντων και τη διάρθρωση των υποεπιτροπών ΕΕ-Σερβίας

Η ΠΡΟΣΩΡΙΝΗ ΕΠΙΤΡΟΠΗ ΕΕ-ΣΕΡΒΙΑΣ,

Έχοντας υπόψη την ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου (εφεξής «η ενδιάμεση συμφωνία»), η οποία υπεγράφη την 29η Απριλίου 2008, και ιδίως το άρθρο 43,

ΑΠΟΦΑΣΙΖΕΙ:

Άρθρο 1

Προεδρία

Η προεδρία της προσωρινής επιτροπής ασκείται εκ περιτροπής, για περίοδο δώδεκα μηνών, από εκπρόσωπο της Ευρωπαϊκής Επιτροπής, εξ ονόματος της Ευρωπαϊκής Ένωσης, εφεξής «η Ένωση», και από εκπρόσωπο της κυβέρνησης της Δημοκρατίας της Σερβίας. Ωστόσο, η πρώτη περίοδος αρχίζει την ημερομηνία της πρώτης συνεδρίασης της προσωρινής επιτροπής και ολοκληρώνεται στις 31 Δεκεμβρίου του ιδίου έτους.

Άρθρο 2

Συνεδριάσεις

Η προσωρινή επιτροπή συνεδριάζει κατά τακτά διαστήματα, μία φορά ετησίως, στις Βρυξέλλες ή στο Βελιγράδι, με συμφωνία των μερών. Έκτακτες σύνοδοι της προσωρινής επιτροπής μπορούν να συγκληθούν με αμοιβαία συμφωνία, κατ' αίτηση ενός εκ των μερών.

Οι συνεδριάσεις συγκαλούνται από τον Πρόεδρο.

Πλην αντιθέτου συμφωνίας, οι συνεδριάσεις της προσωρινής επιτροπής δεν είναι δημόσιες.

Άρθρο 3

Αντιπροσωπίες

Πριν από κάθε συνεδρίαση, κάθε μέλος ενημερώνει τον πρόεδρο σχετικά με την προβλεπόμενη σύνθεση της αντιπροσωπείας του.

Εκπρόσωπος της Ευρωπαϊκής Τράπεζας Επενδύσεων (ΕΤΕπ) μπορεί να παρίσταται στις συνεδριάσεις της προσωρινής επιτροπής, υπό την ιδιότητα του παρατηρητή, όταν στην ημερήσια διάταξη αναγράφονται θέματα που αφορούν την ΕΤΕπ.

Η προσωρινή επιτροπή μπορεί να προσκαλεί στις συνεδριάσεις της τρίτους για να παράσχουν πληροφορίες επί ειδικών θεμάτων.

Τα κράτη μέλη της Ένωσης ενημερώνονται σχετικά με τις συνεδριάσεις της προσωρινής επιτροπής.

Άρθρο 4

Γραμματεία

Υπάλληλος της Ευρωπαϊκής Επιτροπής και υπάλληλος της Δημοκρατίας της Σερβίας θα είναι από κοινού Γραμματείς της ενδιάμεσης επιτροπής.

Άρθρο 5

Αλληλογραφία

Η αλληλογραφία από και προς τον πρόεδρο της προσωρινής επιτροπής διαβιβάζεται σε αμφότερους τους γραμματείς. Οι δύο γραμματείς φροντίζουν για τη διαβίβαση της αλληλογραφίας, όταν κρίνεται σκόπιμο, στους αντίστοιχους εκπροσώπους τους στην προσωρινή επιτροπή.

Άρθρο 6

Ημερήσια διάταξη των συνεδριάσεων

6. Ο πρόεδρος και οι γραμματείς συντάσσουν προσωρινή ημερήσια διάταξη για κάθε συνάντηση το αργότερο 15 εργάσιμες ημέρες πριν την έναρξη της συνεδρίασης.

Η προσωρινή ημερήσια διάταξη περιλαμβάνει τα σημεία των οποίων η εγγραφή ζητήθηκε από τους γραμματείς το αργότερο είκοσι μία εργάσιμες ημέρες πριν την έναρξη της συνεδρίασης. Πάντως, στην προσωρινή ημερήσια διάταξη εγγράφονται μόνο τα σημεία για τα οποία έχουν διαβιβαστεί στους γραμματείς όλα τα δικαιολογητικά έγγραφα, το αργότερο μέχρι την ημερομηνία αποστολής της προσωρινής ημερήσιας διάταξης.

Η προσωρινή επιτροπή εγκρίνει την ημερήσια διάταξη κατά την έναρξη της συνεδρίασης. Η εγγραφή στην ημερήσια διάταξη σημείων άλλων από αυτά που περιλαμβάνονται στην προσωρινή ημερήσια διάταξη πραγματοποιείται εφόσον συμφωνούν τα δύο μέρη.

7. Ο Πρόεδρος δύναται, με τη σύμφωνη γνώμη των δύο μερών, να επισπεύσει τις προθεσμίες που αναφέρονται στην παράγραφο 1, προκειμένου να ληφθούν υπόψη οι απαιτήσεις κάποιας ειδικής περίπτωσης.

Άρθρο 7

Πρακτικά

Το μέρος που φιλοξενεί τη συνεδρίαση συντάσσει σχέδιο πρακτικών για κάθε συνεδρίαση της προσωρινής επιτροπής. Το εν λόγω σχέδιο πρακτικών αναφέρει τις αποφάσεις που λαμβάνονται, τις συστάσεις που διατυπώνονται και τα συμπεράσματα που υιοθετούνται. Εντός δύο μηνών από την ημερομηνία της συνεδρίασης, το σχέδιο πρακτικών υποβάλλεται προς έγκριση στην προσωρινή επιτροπή. Μετά την έγκρισή τους, τα πρακτικά υπογράφονται από τον Πρόεδρο και τους δύο γραμματείς και το πρωτότυπο φυλάσσεται από καθένα από τα μέρη. Αντίγραφο των πρακτικών διαβιβάζεται σε καθέναν από τους αποδέκτες του άρθρου 5 της παρούσας απόφασης.

Άρθρο 8

Αποφάσεις

Η προσωρινή επιτροπή εκδίδει τις αποφάσεις και συστάσεις της κατόπιν αμοιβαίας συμφωνίας μεταξύ των μερών.

Μεταξύ των συνεδριάσεων, η προσωρινή επιτροπή μπορεί, εάν συμφωνήσουν και τα δύο μέρη, να εκδώσει αποφάσεις ή να προβεί σε συστάσεις με γραπτή διαδικασία.

Οι αποφάσεις και οι συστάσεις της προσωρινής επιτροπής, σύμφωνα με το άρθρο 45 της ενδιάμεσης συμφωνίας, φέρουν τον τίτλο «απόφαση» και «σύσταση», αντίστοιχα, ο οποίος συνοδεύεται από αύξοντα αριθμό, την ημερομηνία έγκρισής τους και περιγραφή του αντικειμένου τους.

Οι αποφάσεις και οι συστάσεις της προσωρινής επιτροπής υπογράφονται από τον Πρόεδρο και επικυρώνονται από τους δύο γραμματείς.

Οι αποφάσεις της προσωρινής επιτροπής δημοσιεύονται από τα μέρη στις επίσημες εφημερίδες τους. Τα μέρη μπορούν να αποφασίσουν να δημοσιεύσουν κάθε άλλη πράξη που εγκρίνεται από την προσωρινή επιτροπή.

Άρθρο 9

Γλώσσες

Επίσημες γλώσσες της προσωρινής επιτροπής είναι οι επίσημες γλώσσες των δύο μερών.

Πλην αντιθέτου αποφάσεως, η προσωρινή επιτροπή διασκέπτεται βασιζόμενη σε έγγραφα που συντάσσονται στις εν λόγω γλώσσες.

Άρθρο 10

Δαπάνες

Η Ένωση και η Δημοκρατία της Σερβίας αναλαμβάνουν η καθεμία τις δαπάνες που συνεπάγεται η συμμετοχή τους στις συνεδριάσεις της ενδιάμεσης επιτροπής και των υποεπιτροπών, όσον αφορά τόσο το προσωπικό, τα έξοδα ταξιδίου και διαμονής, όσο και τα έξοδα ταχυδρομείου και τηλεπικοινωνιών.

Τις δαπάνες για τη διερμηνεία, τη μετάφραση και την αναπαραγωγή των εγγράφων κατά τις συνεδριάσεις, καθώς και κάθε άλλη δαπάνη που αφορά την υλική διοργάνωση των συνεδριάσεων, φέρει το μέρος που φιλοξενεί τις συνεδριάσεις.

Άρθρο 11

Υποεπιτροπές

Οι αρμοδιότητες και η διάρθρωση των υποεπιτροπών που δημιουργούνται για να επικουρούν την προσωρινή επιτροπή στην εκτέλεση των καθηκόντων της περιγράφονται στο παράρτημα της παρούσας απόφασης.

Οι υποεπιτροπές αποτελούνται από αντιπροσώπους αμφοτέρων των μερών. Η προεδρία ασκείται εκ περιτροπής από τα δύο μέρη, σύμφωνα με το άρθρο 1.

Οι υποεπιτροπές λειτουργούν υπό την εποπτεία της προσωρινής επιτροπής, την οποία και ενημερώνουν μετά από κάθε συνεδρίασή τους. Οι υποεπιτροπές δεν λαμβάνουν αποφάσεις, αλλά μπορούν να διατυπώνουν συστάσεις στην προσωρινή επιτροπή.

Η προσωρινή επιτροπή μπορεί να αποφασίσει να καταργήσει τις υφιστάμενες υποεπιτροπές, να τροποποιήσει τις αρμοδιότητές τους ή να δημιουργήσει νέες υποεπιτροπές που θα την επικουρούν στην εκτέλεση των καθηκόντων της.

Βρυξέλλες,

Για την προσωρινή επιτροπή

Ο Πρόεδρος

ΠΑΡΑΡΤΗΜΑ

Αρμοδιότητες και διάρθρωση των υποεπιτροπών ΕΕ-Σερβίας

1. Σύνθεση και προεδρία

Σύμφωνα με το άρθρο 11 παράγραφος 2 του εσωτερικού κανονισμού, οι υποεπιτροπές αποτελούνται από αντιπροσώπους της Ευρωπαϊκής Επιτροπής και της κυβέρνησης της Δημοκρατίας της Σερβίας (εφεξής «η Σερβία»). Η προεδρία ασκείται εκ περιτροπής από τα δύο μέρη, σύμφωνα με το άρθρο 1 του εσωτερικού κανονισμού. Τα κράτη μέλη ενημερώνονται σχετικά με τις συνεδριάσεις των υποεπιτροπών.

2. Γραμματεία

Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Σερβίας ασκούν από κοινού καθήκοντα γραμματέα των υποεπιτροπών.

Όλες οι ανακοινώσεις που αφορούν τις υποεπιτροπές διαβιβάζονται στους γραμματείς των αρμόδιων υποεπιτροπών.

3. Συνεδριάσεις

Οι υποεπιτροπές συνεδριάζουν κατά τακτά διαστήματα, μία φορά ετησίως, και όταν το απαιτούν οι περιστάσεις, με τη συμφωνία αμφοτέρων των μερών. Οι συνεδριάσεις των υποεπιτροπών πραγματοποιούνται σε τόπο και χρόνο που συμφωνούν αμφότερα τα μέρη.

Εφόσον συμφωνούν και τα δύο μέρη, οι υποεπιτροπές μπορούν να προσκαλούν εμπειρογνώμονες στις συνεδριάσεις τους για να τις ενημερώσουν για ένα συγκεκριμένο θέμα.

4. Αντικείμενο

Οι υποεπιτροπές εξετάζουν θέματα της αρμοδιότητάς τους σύμφωνα με την πολυτομεακή διάρθρωση των υποεπιτροπών που εκτίθεται κατωτέρω. Οι υποεπιτροπές αξιολογούν την εφαρμογή της ενδιάμεσης συμφωνίας και της ευρωπαϊκής εταιρικής σχέσης, την προετοιμασία για την εφαρμογή της Συμφωνίας Σταθεροποίησης και Σύνδεσης και την πρόοδο που έχει επιτευχθεί όσον αφορά την προσέγγιση, την εφαρμογή και την τήρηση της νομοθεσίας σε όλους τους σχετικούς τομείς. Οι υποεπιτροπές εξετάζουν όλα τα προβλήματα που ενδέχεται να ανακύψουν στους τομείς αρμοδιότητάς τους και προτείνουν πιθανά μέτρα για την αντιμετώπισή τους.

Οι υποεπιτροπές λειτουργούν επίσης ως φόρουμ για την παροχή περαιτέρω διευκρινίσεων σχετικά με το κοινοτικό κεκτημένο και εξετάζουν την πρόοδο που έχει επιτελέσει η Σερβία σε ό,τι αφορά την εναρμόνιση με το κεκτημένο, σύμφωνα με τις δεσμεύσεις που έχουν αναληφθεί στο πλαίσιο της ενδιάμεσης συμφωνίας.

5. Πρακτικά

Για κάθε συνεδρίαση υποεπιτροπής συντάσσεται σχέδιο πρακτικών εντός των δύο μηνών που έπονται της συνεδρίασης. Μετά την έγκρισή τους, αντίγραφο των πρακτικών διαβιβάζεται από τους γραμματείς της υποεπιτροπής στους γραμματείς της προσωρινής επιτροπής.

6. Δημοσιότητα

Πλην αντιθέτου αποφάσεως, οι συνεδριάσεις των υποεπιτροπών εργασίας δεν είναι δημόσιες.

7. Διάρθρωση των υποεπιτροπών

1) Υποεπιτροπή «Εμπόριο, βιομηχανία, τελωνεία και συνεργασία με άλλες υποψήφιες χώρες» (ΕΣ, άρθρα 3, 4 έως 8, 19 έως 33, 36, 37, 41, 52),

2) Υποεπιτροπή «Γεωργία, αλιεία, ασφάλεια τροφίμων, κτηνιατρικά και φυτοϋγειονομικά θέματα» (ΕΣ, άρθρα 9, 10, 11 παράγραφοι 2-4, 12 παράγραφος 2, 13 έως 18, 21, 27),

3) Υποεπιτροπή «Εσωτερική αγορά και ανταγωνισμός» (ΕΣ, άρθρα 35, 37, 38 και πρωτόκολλο 5, άρθρα 39, 40),

4) Υποεπιτροπή «Οικονομικά και δημοσιονομικά θέματα και στατιστικές» (ΕΣ, άρθρο 35, άρθρο 38 παράγραφος 7 στοιχείο β)),

5) Υποεπιτροπή «Μεταφορές» (ΕΣ, άρθρο 34).

[1] Όπως περιγράφεται στην ανακοίνωση της Επιτροπής «σχετικά με τη δυνατότητα της Σερβίας και του Μαυροβουνίου να διαπραγματευτούν συμφωνία σταθεροποίησης και σύνδεσης με την Ευρωπαϊκή Ένωση», COM(2005)476 τελικό.

[2] EE L …..της…….2007, σ. ….